b'\n_START_ARTICLE_\nDet saksiske palass\n_START_SECTION_\nHistorie\n_START_PARAGRAPH_\nDen opprinnelige bygningen som stod der palasset befinner seg i dag var herreg\xc3\xa5rden til Tobiasz Morsztyn. Hans arvtager Jan Andrzej Morsztyn bygde i 1661 et to etasjer h\xc3\xb8yt barokkpalass med fire t\xc3\xa5rn p\xc3\xa5 samme sted. Palasset ble kj\xc3\xb8pt av kong August II i 1713, som begynte \xc3\xa5 ombygge det. Ombygningen ble f\xc3\xb8rst ferdig i 1748 under August III. Arbeidet ble ledet av Carl Friedrich P\xc3\xb6ppelmann og Joachim Danie Jauch. _NEWLINE_I 1724 flyttet det kongelige hoffet inn i palasset. Etter August IIIs d\xc3\xb8d i 1763 mistet palasset sin status som kongelig residens. I \xc3\xa5rene 1808\xe2\x80\x931816 tilh\xc3\xb8rte bygningen fremdeles Sachsens konger, men ble s\xc3\xa5 raskt solgt til Kongress-Polens regjering. En del av rommene ble overgitt til Warszawa-lyceet, hvor blant annet Fr\xc3\xa9d\xc3\xa9ric Chopin fikk sin grunnutdanning i \xc3\xa5rene 1823\xe2\x80\x931826. _NEWLINE_I 1839\xe2\x80\x931842 ble palasset ombygd etter tegninger av Adam Id\xc5\xbakowski i klassisistisk stil, etter at det ble kj\xc3\xb8pt opp av Ivan Skvartsov. Det var da den sentrale delen av palasset ble revet og erstattet med en kolonnade i korintisk stil. Fra 1862 til 1915 var palasset under kontroll av den russiske tsararmeen. I mellomkrigstiden huset palasset Den polske h\xc3\xa6rs generalstab. I 1925 ble Den ukjente soldats grav opprettet i palassets kolonnade, under arkadene. I \xc3\xa5rene 1930\xe2\x80\x931937 befant ogs\xc3\xa5 Biuro Szyfr\xc3\xb3w (\xc2\xabKodebyr\xc3\xa5et\xc2\xbb) seg i bygningen, hvor enigmakoden ble brutt for f\xc3\xb8rste gang i desember 1931. _NEWLINE_Under andre verdenskrig ble palasset omgjort til en Hitler-stab, og senere sprengt i luften av tyskerne under Warszawaoppstanden i 1944. Den sentrale delen av kolonnaden greide p\xc3\xa5 en eller annen m\xc3\xa5te \xc3\xa5 overleve sprengningen. _NEWLINE_Etter krigen fantes planer om \xc3\xa5 gjenoppbygge palasset, men ingen konkrete tiltak ble igangsatt av den kommunistiske regjeringen. Kun den midtre delen av kolonnaden \xe2\x80\x93 Den ukjente soldats grav \xe2\x80\x93 ble renovert. I 2007 valgte bystyret i Warszawa firmaet som skal gjenoppbygge palasset. Under de arkeologiske arbeidene som ble satt i gang i 2006, ble det funnet en underjordisk tunnel i fundamentene, som sannsynligvis forbandt palassfl\xc3\xb8yene. Hele palasset er planlagt gjenoppbygd i 2010, og skal huse Warszawas r\xc3\xa5dhus, som i dag er fordelt p\xc3\xa5 flere bygninger rundt i byen. Av den grunn skal ogs\xc3\xa5 palassets nabobygninger muligens gjenoppbygges.'